Document ID: 32010R1061

DELEGOVANÉ NARIADENIE KOMISIE (EÚ) č. 1061/2010
z 28. septembra 2010,
ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie práčok pre domácnosť energetickými štítkami
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2010/30/EÚ z 19. mája 2010 o udávaní spotreby energie a iných zdrojov energeticky významných výrobkov na štítkoch a štandardných informáciách o výrobkoch (1), a najmä na jej článok 10,
keďže:
(1)
V smernici 2010/30/EÚ sa od Komisie vyžaduje, aby prijala delegované akty, pokiaľ ide o označovanie energeticky významných výrobkov s výrazným potenciálom úspory energie a veľkými rozdielmi vo výkonnostných úrovniach pri rovnakej miere funkčnosti.
(2)
Ustanovenia týkajúce sa označovania energetickej spotreby práčok pre domácnosť tvoria súčasť smernice Komisie 95/12/ES z 23. mája 1995, ktorou sa vykonáva smernica Rady 92/75/EHS, pokiaľ ide o označovanie práčok pre domácnosť energetickými štítkami (2).
(3)
Spotreba elektrickej energie práčok pre domácnosť tvorí podstatný podiel z celkového dopytu domácností po elektrickej energii v Únii. Okrem už dosiahnutých zlepšení energetickej efektívnosti je veľmi dôležitý rozsah ďalšieho znižovania spotreby energie práčok pre domácnosť.
(4)
Smernica 95/12/ES by sa mala zrušiť a týmto nariadením by sa mali prijať nové ustanovenia, aby sa zabezpečilo, že označenie energetickej spotreby bude pre dodávateľov dynamickým stimulom na ďalšie zvyšovanie energetickej efektívnosti práčok pre domácnosť a na zrýchlenie transformácie trhu so zameraním na energeticky efektívnejšie technológie.
(5)
Kombinované práčky so sušičkou spadajú do rozsahu pôsobnosti smernice Komisie 96/60/ES z 19. septembra 1996, ktorou sa vykonáva smernica Rady 92/75/EHS, pokiaľ ide o označovanie práčok so sušičkou pre domácnosť energetickými štítkami (3), a preto by sa mali vylúčiť z rozsahu pôsobnosti tohto nariadenia. Vzhľadom na to, že majú podobné funkcie ako práčky pre domácnosť, mala by sa však čo najskôr vykonať revízia smernice 96/60/ES.
(6)
Informácie uvádzané na štítkoch by sa mali získavať pomocou spoľahlivých, presných a reprodukovateľných postupov merania, pri ktorých sa zohľadňujú uznávané najmodernejšie metódy merania zahŕňajúce v prípade dostupnosti harmonizované normy, ktoré prijali európske organizácie pre normalizáciu, uvedené v prílohe I k smernici Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov, a pravidiel, ktoré sa vzťahujú na služby poskytované informačnou spoločnosťou (4).
(7)
V tomto nariadení by sa malo špecifikovať jednotné vyhotovenie a obsah štítkov práčok pre domácnosť.
(8)
Okrem toho by sa v tomto nariadení mali určiť požiadavky týkajúce sa technickej dokumentácie a opisu práčok pre domácnosť.
(9)
Ďalej by sa v tomto nariadení mali stanoviť požiadavky týkajúce sa informácií poskytovaných v prípade všetkých foriem predaja na diaľku, reklamy a technických propagačných materiálov práčok pre domácnosť.
(10)
Je vhodné zabezpečiť revíziu ustanovení tohto nariadenia so zreteľom na technologický pokrok.
(11)
S cieľom uľahčiť prechod zo smernice 95/12/ES na toto nariadenie by sa malo ustanoviť, že práčky pre domácnosť označené v súlade s týmto nariadením sa majú považovať za spotrebiče spĺňajúce požiadavky smernice 95/12/ES.
(12)
Smernica 95/12/ES by sa preto mala zrušiť,
PRIJALA TOTO NARIADENIE:
Článok 1
Predmet úpravy a rozsah pôsobnosti
1. Týmto nariadením sa ustanovujú požiadavky na označovanie a poskytovanie doplňujúcich informácií o výrobku v prípade práčok pre domácnosť napájaných z elektrickej siete a práčok pre domácnosť napájaných z elektrickej siete, ktoré môžu byť napájané aj z batérií, vrátane tých, ktoré sa predávajú na použitie mimo domácnosti, a vstavaných práčok pre domácnosť.
2. Toto nariadenie sa nevzťahuje na kombinované práčky so sušičkou.
Článok 2
Vymedzenie pojmov
Na účely tohto nariadenia sa popri vymedzeniach pojmov ustanovených v článku 2 smernice 2010/30/EÚ uplatňujú tieto vymedzenia pojmov:
1.
„práčka pre domácnosť“ znamená automatickú práčku, ktorá čistí a plácha textilné výrobky vo vode a ktorá má tiež funkciu odstredivého žmýkania a ktorá je určená predovšetkým na neprofesionálne účely;
2.
„vstavaná práčka pre domácnosť“ znamená práčku pre domácnosť určenú na zabudovanie do skrinky, pripraveného výklenku v stene alebo na podobné miesto a vyžadujúcu konečnú úpravu;
3.
„automatická práčka“ znamená práčku, kde obsah práčky kompletne ošetrí samotná práčka bez toho, aby bol kedykoľvek v priebehu programu potrebný zásah používateľa;
4.
„kombinovaná práčka so sušičkou pre domácnosť“ znamená práčku pre domácnosť, ktorá má funkciu odstredivého žmýkania, ako aj zariadenie na sušenie textilných výrobkov, zvyčajne ohrievaním alebo otáčaním v bubne;
5.
„program“ znamená sériu preddefinovaných operácií, o ktorých dodávateľ vyhlasuje, že sú vhodné na pranie určitých druhov textilných výrobkov;
6.
„cyklus“ znamená úplný proces prania, pláchania a odstreďovania tak, ako je vymedzený vo zvolenom programe;
7.
„čas trvania programu“ znamená čas od začatia programu do jeho ukončenia bez započítania všetkých odkladov, ktoré naprogramuje konečný používateľ;
8.
„menovitá kapacita“ znamená maximálnu hmotnosť suchých textilných výrobkov určitého druhu v kg, v intervaloch po 0,5 kg, ktorú je, podľa údajov dodávateľa, možné ošetriť v práčke pre domácnosť pri zvolenom programe, ak sa pri jej plnení postupuje podľa pokynov dodávateľa;
9.
„čiastočné naplnenie“ znamená polovicu menovitej kapacity práčky pre domácnosť pre daný program;
10.
„zvyšný obsah vlhkosti“ znamená množstvo vlhkosti obsiahnuté v náplni na konci fázy odstreďovania;
11.
„režim vypnutia“ znamená stav, keď je práčka pre domácnosť vypnutá pomocou ovládačov alebo spínačov na spotrebiči dostupných konečnému používateľovi a určených na to, aby nimi konečný používateľ pri bežnom používaní dosiahol najnižšiu spotrebu elektrickej energie, a ktorý môže trvať neobmedzene dlho, pričom práčka pre domácnosť je pripojená na zdroj elektrickej energie a používa sa v súlade s pokynmi dodávateľa; v prípade, že k dispozícii nie sú žiadne ovládače alebo spínače, „režim vypnutia“ znamená stav, do ktorého sa umývačka riadu pre domácnosť dostane vtedy, keď sa sama prepne do režimu rovnomernej spotreby elektrickej energie;
12.
„režim ponechania v zapnutom stave“ znamená režim s najnižšou spotrebou elektrickej energie, ktorý môže trvať neobmedzene dlhú dobu po skončení programu a vyložení práčky pre domácnosť bez akéhokoľvek ďalšieho zásahu zo strany konečného používateľa;
13.
„ekvivalentná práčka pre domácnosť“ znamená model práčky pre domácnosť, ktorý je umiestnený na trh s rovnakou menovitou kapacitou, technickými a výkonnostnými vlastnosťami, spotrebou energie a vody a úrovňami vydávaného hluku prenášaného vzduchom počas prania a odstreďovania ako iný model práčky pre domácnosť, ktorý rovnaký dodávateľ umiestnil na trh pod iným obchodným kódovým číslom;
14.
„konečný používateľ“ znamená spotrebiteľa, ktorý si kúpi alebo o ktorom sa predpokladá, že si kúpi umývačku riadu pre domácnosť;
15.
„predajné miesto“ znamená miesto, na ktorom sa práčky pre domácnosť vystavujú alebo ponúkajú na predaj, prenájom alebo predaj na splátky.
Článok 3
Povinnosti dodávateľov
Dodávatelia zabezpečia, aby sa:
a)
každá práčka pre domácnosť dodala s vytlačeným štítkom vo formáte a s obsahom podľa prílohy I;
b)
sprístupnil opis výrobku podľa prílohy II;
c)
orgánom členských štátov a Komisii na požiadanie sprístupnila technická dokumentácia podľa prílohy III;
d)
v každom reklamnom materiáli pre konkrétny model práčky pre domácnosť uviedla trieda energetickej efektívnosti, ak sa v ňom uvádzajú informácie týkajúce sa energie alebo ceny;
e)
v každom technickom propagačnom materiáli pre konkrétny model práčky pre domácnosť, v ktorom sa opisujú jeho špecifické technické parametre, uviedla trieda energetickej efektívnosti daného modelu.
Článok 4
Povinnosti obchodníkov
Obchodníci zabezpečia, aby sa:
a)
každá práčka pre domácnosť na predajnom mieste označila na vonkajšej prednej alebo hornej strane štítkom poskytnutým dodávateľom v súlade s článkom 3 písm. a) takým spôsobom, aby bol štítok zreteľne viditeľný;
b)
práčky pre domácnosť ponúkané na predaj, prenájom alebo predaj na splátky spôsobom, pri ktorom sa nedá predpokladať, že konečný používateľ uvidí výrobok vystavený, predávali s informáciami poskytovanými dodávateľmi v súlade s prílohou IV;
c)
každá reklama určitého modelu práčky pre domácnosť vybavila odkazom na jeho triedu energetickej efektívnosti, keď sa v tejto reklame uvádzajú informácie týkajúce sa energie alebo ceny;
d)
každý technický propagačný materiál týkajúci sa konkrétneho modelu práčky pre domácnosť, v ktorom sa opisujú jeho osobitné technické vlastnosti, vybavil odkazom na triedu energetickej efektívnosti daného modelu.
Článok 5
Metódy merania
Informácie, ktoré sa poskytujú podľa článku 3 a 4, sa získajú spoľahlivými, presnými a reprodukovateľnými metódami merania, pri ktorých sa zohľadňujú uznávané najmodernejšie metódy merania.
Článok 6
Postup overovania na účely dohľadu nad trhom
Členské štáty uplatňujú pri posudzovaní zhody deklarovanej triedy energetickej efektívnosti, ročnej spotreby energie, ročnej spotreby vody, triedy efektívnosti odstreďovania, spotreby elektrickej energie v režime vypnutia a ponechania v zapnutom stave, trvania režimu ponechania v zapnutom stave, zvyšného obsahu vlhkosti, rýchlosti odstreďovania a úrovne vydávaného hluku prenášaného zvukom postup ustanovený v prílohe V.
Článok 7
Revízia
Komisia preskúma tohto nariadenie vzhľadom na technologický pokrok najneskôr štyri roky po nadobudnutí jeho účinnosti. V rámci preskúmania sa posúdia najmä tolerancie pri overovaní stanovené v prílohe V.
Článok 8
Zrušenie
Smernica 95/12/ES sa zrušuje od 20. decembra 2011.
Článok 9
Prechodné ustanovenia
1. Článok 3 písm. d) a e) a článok 4 písm. b), c) a d) sa nevzťahujú na tlačenú reklamu a tlačený technický propagačný materiál uverejnený pred 20. aprílom 2012.
2. Práčky pre domácnosť umiestnené na trh pred 20. decembrom 2011 zodpovedajú ustanoveniam smernice 95/12/ES.
3. Ak bolo prijaté opatrenie, ktorým sa vykonáva smernica Európskeho parlamentu a Rady 2009/125/ES (5), pokiaľ ide o požiadavky na ekodizajn práčok pre domácnosť, práčky pre domácnosť, ktoré zodpovedajú ustanoveniam tohto vykonávacieho opatrenia v súvislosti s požiadavkami na praciu efektívnosť a ustanoveniam tohto nariadenia a ktoré sú umiestňované na trh alebo predávané, prenajímané alebo predávané na splátky pred 20. decembrom 2011, sa považujú za spotrebiče spĺňajúce požiadavky smernice 95/12/ES.
Článok 10
Nadobudnutie účinnosti a uplatňovanie
1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
2. Uplatňuje sa od 20. decembra 2011. Článok 3 písm. d) a e) a článok 4 písm. b), c) a d) sa však uplatňujú od 20. apríla 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. septembra 2010

Labels: 7
3
14
1